בדרך להחלמה (עמותה)

בדרך להחלמה היא עמותה רשומה העוסקת בהסעת חולים פלסטינים, בעיקר ילדים, לטיפולים מצילי חיים, ממעברי הגבול לבתי החולים בישראל. העמותה פעילה משנת 2006, רשומה משנת 2010. בשנת 2006 פנה מוחמד כבהא, חבר פורום המשפחות השכולות הישראלי-פלסטיני, מהכפר יעבד שליד ג'נין, ליובל רוט, חבר אחר בפורום שאחיו אודי רוט, נחטף ונרצח על ידי חמאס בשנת 1993, בבקשה לעזרה בהסעה לבית חולים בישראל. לאחר שרוט הסיע אותו, עלו בקשות נוספות, שגברו והלכו. בהתחלה, גייס רוט מתנדבים נוספים ממעגל המכרים הקרובים והמשפחה, אך עד מהרה ראה שאינו מסוגל לספק את הדרישה, וגויסו מתנדבים נוספים דרך רשימות תפוצה במייל. בשנת 2010 בעקבות רצונו של לאונרד כהן, לתרום סכום נכבד לפעילות, הקים יובל רוט עמותה רשומה. באוקטובר 2023, במהלך מתקפת הפתע על ישראל, נרצחו חברי ומתנדבי העמותה, ויויאן סילבר, עדי דגן, אלי אורגד ותמי סוכמן. שני חברים ומתנדבים נוספים, עודד ליפשיץ וחיים פרי נחטפו לעזה. ליפשיץ מוגדר כחטוף ופרי נרצח וגופתו הוחזרה בפעולה צבאית באוגוסט 2024. פעילים נוספים של הארגון נרצחו או נחטפו. במהלך מלחמת חרבות ברזל שפרצה בעקבות מתקפת הפתע נפסקו ההסעות מרצועת עזה, אך מתנדבי העמותה המשיכו להסיע חולים פלסטינים מהגדה המערבית. העמותה מתמקדת בהפעלת מערך מתנדבים להסעה של חולים פלסטינים (בעיקר ילדים) משטחי הרשות הפלסטינית בגדה המערבית ובעזה, מהמחסומים אל בתי החולים בישראל והחזרתם. נפח ההסעות היומי עומד על הסעת כ-140 אנשים בכל יום. חצי מהם מרצועת עזה וחצי מהגדה המערבית. מרבית ההסעות מרצועת עזה הן לבתי חולים במזרח ירושלים ובגדה המערבית. כמו כן, עוסקת העמותה ברכישת ציוד רפואי למשפחות נזקקות וארגון ימי כיף למשפחות הילדים החולים. עד שנת 2020 לא היו בעמותה מקבלי שכר וכל הפעילות נעשתה בהתנדבות, כולל הניהול שהיה בידי המייסד, יובל רוט. בשנת 2021 הוחלט להעסיק מנכ"ל בשכר. בראש העמותה עומדת כיום יעל נוי. בשנת 2014 היו בעמותה כ-300 מתנדבים ובשנת 2016 כ-400 מתנדבים. אחד מהם הוא ערן שנדר. בשנת 2019 היו לעמותה קרוב ל-1000 מתנדבים. לא מעט מהמתנדבים של העמותה הם מעוטף עזה. ארבעה ממתנדבי העמותה נרצחו במתקפת הפתע על ישראל ושניים נחטפו לעזה. בשנת 2019 קיבלו פעילי העמותה, יובל רוט ונעים אל ביידא, את פרס גולדברג לשלום. " בדרך להחלמה מנסה לגשר על התהום הפעורה בין האנשים משני צדי הגבול עם חזון של תקווה, אחווה אנושית וחמלה." — מתוך אתר העמותה בשנת 2018, נוּסח החזון הבא: "העמותה תפעל לקירוב לבבות בין ישראלים ופלסטינים, בתקווה שהמפגש בין מתנדבי העמותה לחולים הפלסטינים ומלוויהם המגיעים לטיפול רפואי בישראל, יחל תהליך של הכרת האחד את השני, הבנה ושכנות טובה בין העמים. הפעולה של הסעת החולים על ידי מתנדבי העמותה היא הושטת יד לחולה הזקוק לטיפול רפואי והיא מאפשרת מפגש פשוט, מיידי ובלתי אמצעי, והזדמנות לגלות ולראות פנים אחרות זה בזה, ולקרב את הפיוס שאנו מייחלים לו. העמותה תפעל על פי ערכים אנושיים, הומניזם ואהבת אדם, ללא קשר לאמונה דתית, דעה פוליטית או מוצא תרבותי, תטפח את רוח ההתנדבות ותקבל בברכה את המבקשים להתנדב להגשמת חזונה. אנו מאמינים שפעולתנו מניחה עוד נדבך בדרך לשלום המיוחל, מאחר שהיא מאפשרת "שלום קטן" (במהלך נסיעה אחת), בין בני האדם." אדם ללא גבולות אתר האינטרנט הרשמי של בדרך להחלמה (בעברית ובאנגלית) בדרך להחלמה, ברשת החברתית פייסבוק סרטונים בערוץ של בדרך להחלמה, באתר יוטיוב בדרך להחלמה, באתר "גיידסטאר ישראל" אוהד חמו, ‏הישראלים שעוזרים לחולים פלסטינים, באתר ‏מאקו‏, 12 בינואר 2016 לחיות בדו קיום- סרטה של חדוה גלילי-סמולינסקי יובל רוט - אחד מבין 24 האנשים בעולם שזכו להיות ב-"CNN Heroes" הסיפור של ניר - בדרך להחלמה, סרטון בערוץ "Road To Recovery", באתר יוטיוב (אורך: 05:50) נתינה ללא גבולות, באתר ישראל היום, 18 ביולי 2019 על הדרך להחלמה - כתבה בטלוויזיה הגרמנית ורד לי, איפה אפשר להתנדב: "בדרך להחלמה", האירגון שיאפשר לכם להסיע פלסטינים לבתי חולים, באתר הארץ, 6 ביוני 2021 עדי דגן, באתר קיבוץ בארי מעוף+ תמי סוכמן, באתר קיבוץ בארי מעוף+ מיכל קורן קריב, ‏הישראלים שמסיעים פלסטינים לטיפולים בארץ: "רוצה להמשיך להרגיש שאני אנושית", באתר ‏מאקו‏, 10 בדצמבר 2023 מן הראוי להמליץ על יובל רוט לקבלת "פרס ישראל", מכתב לסיום תפקידו בעמותת בדרך להחלמה, קיבוץ גן שמואל, 17 באפריל 2021 https://rotter.net/forum/scoops1/828666.shtml מתנדבי העמותה אשר מלווים חולים פלסטינים לטיפול בישראל, אתר תיאום פעולות הממשלה בשטחים, 28 באוגוסט 2019 אוהד חמו, ‏הישראלים שעוזרים לחולים פלסטינים, באתר ‏מאקו‏, 12 בינואר 2016 יענקי פרבר,פעילת השלום: "ברגע שאוכל אאסוף שוב חולים מעזה", כל רגע, 10 בדצמבר 2023 היום קיבלו יובל רוט ונעים אל ביידא מעמותת "בדרך להחלמה" את פרס גולדברג לשלום, כתבה של N12 בעמוד הפייסבוק של העמותה, יוני 2019